PMIndiaData/PMIndiaSum huggingface dataset:
സംസ്ഥാനരൂപീകരണ ദിനത്തില്‍ അരുണാചല്‍ പ്രദേശിലെയും മിസോറാമിലെയും ജനങ്ങള്‍ക്കു പ്രധാനമന്ത്രിയുടെ ആശംസകള്‍

സംസ്ഥാനരൂപീകരണ ദിനത്തില്‍ അരുണാചല്‍ പ്രദേശിലെയും മിസോറാമിലെയും ജനങ്ങള്‍ക്കു പ്രധാനമന്ത്രി ശ്രീ. നരേന്ദ്ര മോദി ആശംസകള്‍ നേര്‍ന്നു. ‘അരുണാചല്‍ പ്രദേശ് സംസ്ഥാനം രൂപീകൃതമായ ദിവസത്തില്‍ സംസ്ഥാനത്തെ ജനങ്ങളെ ഞാന്‍ ആശംസകള്‍ അറിയിക്കുന്നു. വരുംവര്‍ഷങ്ങളില്‍ സംസ്ഥാനത്തു സമഗ്രവികസനം ഉണ്ടാകട്ടെ എന്നു ഞാന്‍ പ്രാര്‍ഥിക്കുന്നു. ജനങ്ങളുടെ പ്രതീക്ഷകളും ആഗ്രഹങ്ങളും സഫലമാക്കുന്നതിനായി അരുണാചല്‍ പ്രദേശിലെ പുതിയ ഗവണ്‍മെന്റിന് എന്റെ ഭാവുകങ്ങള്‍. സംസ്ഥാനരൂപീകരണ ദിനത്തില്‍ മിസോറാമിലെ ഉത്കൃഷ്ട ജനതയ്ക്ക് ആശംസകള്‍. വരുംവര്‍ഷങ്ങളില്‍ മിസോറാം ഉത്തരോത്തരം പുരോഗതി പ്രാപിക്കട്ടെ.’, പധാനമന്ത്രി പറഞ്ഞു.
റെയില്‍വെ ജീവനക്കാര്‍ക്ക് 78 ദിവസത്തെ വേതനം ബോണസ് : കേന്ദ്രമന്ത്രിസഭയുടെ അംഗീകാരം

2015 – 16 സാമ്പത്തിക വര്‍ഷത്തില്‍ ഗസറ്റഡ് തസ്തികയിലല്ലാത്ത റെയില്‍വെ ജീവനക്കാര്‍ക്ക് (ആര്‍.പി.എഫ് / ആര്‍.പി.എസ്.എഫ് സേനാംഗങ്ങള്‍ ഒഴികെ) 78 ദിവസത്തെ വേതനത്തിന് തുല്യമായ ബോണസ് നല്‍കുന്നതിനുള്ള നിര്‍ദ്ദേശം പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്രമന്ത്രിസഭാ യോഗം അംഗീകരിച്ചു. ഏകദേശം 2090.96 കോടി രൂപയുടെ സാമ്പത്തിക ബാധ്യത ഇതുവഴിയുണ്ടാകും. ഉല്‍പ്പാദനക്ഷമതയുമായി ബന്ധപ്പെടുത്തിയ ബോണസ് (പി.എല്‍.ബി) നല്‍കുന്നത് വലിയൊരു വിഭാഗം റെയില്‍വെ ജീവനക്കാര്‍ക്ക് തങ്ങളുടെ പ്രകടനം മെച്ചപ്പെടുത്താന്‍ പ്രേരകമാവുകയും അതുവഴി റെയില്‍വെയുടെ ഉല്‍പ്പാദനക്ഷമത വര്‍ദ്ധിപ്പിക്കാനും വ്യാവസായിക സമാധാനം പുലരാനും സഹായകമാകും. ദസറ / പൂജ അവധി ദിനങ്ങള്‍ക്ക് മുമ്പുതന്നെ അര്‍ഹരായ റെയില്‍വെ ജീവനക്കാര്‍ക്ക് ബോണസ് തുക നല്‍കും.
നാളെ നടക്കുന്ന ജി20 വിര്‍ച്വല്‍ ഉച്ചകോടിയില്‍ പ്രധാനമന്ത്രി പങ്കെടുക്കും

കൊറോണ വൈറസിനെ സംബന്ധിച്ച കാര്യങ്ങള്‍ ചര്‍ച്ച ചെയ്യുന്നതിനായി നാളെ നടക്കുന്ന ജി20 വിര്‍ച്വല്‍ ഉച്ചകോടിയില്‍ പ്രധാനമന്ത്രി ശ്രീ. നരേന്ദ്ര മോദി പങ്കെടുക്കും. ‘കോവിഡ് 19 മഹാവ്യാധിയെ നേരിടുന്നതില്‍ ജി20 കൂട്ടായ്മയ്ക്കു വലിയ പങ്കാണു വഹിക്കാനുള്ളത്. നാളെ സൗദി ജി20 പ്രസിഡന്‍സി ഏകോപിപ്പിച്ചു നടത്തുന്ന ജി20 വിര്‍ച്വല്‍ ഉച്ചകോടിയില്‍ സൃഷ്ടിപരമായ ചര്‍ച്ചകള്‍ ഉണ്ടാകുമെന്നു പ്രതീക്ഷാപൂര്‍വം ഞാന്‍ കരുതുകയാണ്’, പ്രധാനമന്ത്രി ട്വീറ്റ് ചെയ്തു.
ഇന്ത്യയും നമീബയിലെയും പനാമയിലേയും തെരഞ്ഞെടുപ്പ് പരിപാലന സ്ഥാപനങ്ങളുമായുളള ധാരണാപത്രത്തിന് മന്ത്രിസഭയുടെ അംഗീകാരം

തെരഞ്ഞെടുപ്പ് പരിപാലനത്തിനും ഭരണക്രമത്തിനുമായി നമീബയിലെ തെരഞ്ഞെടുപ്പ് കമ്മിഷനും (ഇ.സി.എന്‍.) പനാമയിലെ ഇലക്ഷന്‍ ട്രിബ്യൂണലുമായി ഇന്ത്യ ധാരണാപത്രത്തില്‍ ഏര്‍പ്പെടുന്നതിന് പ്രധാനമന്ത്രിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം അംഗീകാരം നല്‍കി. പ്രധാന സവിശേഷതകള്‍: തെരഞ്ഞെടുപ്പ് പരിപാലനം/ഭരണം എന്നിവയിലെ സഹകരണം പ്രോല്‍സാഹിപ്പിക്കുന്നതിനള്ള വ്യവസ്ഥകളാണ് ധാരണാപത്രത്തില്‍ ഉള്‍പ്പെട്ടിട്ടുള്ളത്. തെരഞ്ഞെടുപ്പ് പ്രക്രിയകളിലെ സംഘടനാ സാങ്കേതിക വികസനം എന്നീ മേഖലകളിലെ അറിവുകളുടെയും പരിചയത്തിന്റെയും വിനിമയം പ്രോത്സാഹിപ്പിക്കുക, വിവരങ്ങള്‍ കൈമാറുന്നതിന് സഹായിക്കുക, സ്ഥാപന ശാക്തീകരണം, കാര്യശേഷി സൃഷ്ടിക്കല്‍, ജോലിക്കാരുടെ പരിശീലനം. നിരന്തരകൂടിക്കാഴ്ചകള്‍ നടത്തല്‍ തുടങ്ങിയവയൊക്കെയാണ് ഇതിലുള്ളത്. നേട്ടം ധാരണാപത്രം നമീബിയയിലെ തെരഞ്ഞെടുപ്പ് കമ്മിഷനും പനാമയിലെ ഇലക്ട്രറല്‍ ട്രൈബ്യൂണലിനും സാങ്കേതിക സഹകരണം/ശേഷി സഹായം എന്നിവ നല്‍കുന്നതിനുള്ള ഉഭയകക്ഷി സഹകരണം പ്രോത്സാഹിപ്പിക്കും. തെരഞ്ഞെടുപ്പ് പരിപാലനം, ഭരണം, ബന്ധപ്പെട്ട രാജ്യങ്ങളില്‍ തെരഞ്ഞെടുപ്പ് നടപ്പാക്കുന്നതിനുള്ള സഹായം നല്‍കല്‍ എന്നിവയും ഇത് ലക്ഷ്യമാക്കുന്നുണ്ട്. ഇത് ഇന്ത്യയുടെ അന്താരാഷ്ട്ര ബന്ധങ്ങളെ കൂടുതല്‍ ശക്തിപ്പെടുത്തും. പശ്ചാത്തലം. ബന്ധപ്പെട്ട കക്ഷികളുമായി ധാരണാപത്രം ഒപ്പിട്ടുകൊണ്ട് തെരഞ്ഞെടുപ്പ് കമ്മിഷന്‍ തെരഞ്ഞെടുപ്പ് വിഷയങ്ങളിലും തെരഞ്ഞെടുപ്പ് പ്രക്രിയയിലും ലോകത്തിലങ്ങളോമിങ്ങോളം ചില രാജ്യങ്ങളും ഏജന്‍സികളുമായി സഹകരിക്കുന്നുണ്ട്. നമ്മുടെ തെരഞ്ഞെടുപ്പ് കമ്മിഷന്‍ എന്നത് ലോകത്തെ ഏറ്റവും വലിയ തെരഞ്ഞെടുപ്പ് പ്രക്രിയ നടത്തുന്ന ഭരണഘടനാപരമായ ഒരു സ്ഥാപനമാണ്. സാമൂഹിക-സാമ്പത്തിക പശ്ചാലത്തലങ്ങളില്‍ വ്യത്യസ്തരായ 85 കോടി ജനങ്ങളെ പങ്കെടുപ്പിച്ചുകൊണ്ട് രാജ്യത്ത് തെരഞ്ഞെടുപ്പ് നടത്തുകയെന്നത് കമ്മിഷന്റെ ചുമതലയാണ്. ഇന്ത്യയുടെ വിജയം ലോകത്തെ ഒട്ടുമിക്ക ജനാധിപത്യ സംവിധാനങ്ങളുടെയൂം ശ്രദ്ധപിടിച്ചുപറ്റിയിട്ടുണ്ട്. ഉദ്യമത്തിലെ ഈ മികവുമൂലം വിദേശ തെരഞ്ഞെടുപ്പ് സംവിധാനങ്ങളില്‍നിന്ന് തെരഞ്ഞെടുപ്പ് വിഷയങ്ങളിലെയും അതുമായി ബന്ധപ്പെട്ട കാര്യങ്ങളുടെയും ഉഭയകക്ഷി സഹകരണത്തിന് തെരഞ്ഞെടുപ്പ് കമ്മിഷന് നിരവധി നിര്‍ദേശങ്ങള്‍ ലഭിക്കുന്നുണ്ട്. നമീബിയിയിലെ തെരഞ്ഞെടുപ്പ് കമ്മിഷനുമായും പനാമയിലെ തെരഞ്ഞെടുപ്പ് ട്രിബ്യൂണലുമായും തെരഞ്ഞെടുപ്പ് പ്രക്രിയ ഭരണം എന്നിവയിലെ സഹകരണത്തിനായുള്ള ധാരണാപത്രത്തില്‍ ഒപ്പിടുന്നതിനായുള്ള നിര്‍ദേശം തെരഞ്ഞെടുപ്പ് കമ്മിഷന്‍ നിയമ നീതി മന്ത്രാലയത്തിനും ലെജിസ്ലേറ്റീവ് ഡിപ്പാര്‍ട്ട്‌മെന്റിനുംസമര്‍പ്പിച്ചിരുന്നു.
പ്രശസ്ത സാഹിത്യകാരി ബിനാപാനി മൊഹന്തിയുടെ വിയോഗത്തിൽ പ്രധാനമന്ത്രി അനുശോചിച്ചു

പ്രശസ്ത എഴുത്തുകാരി ബിനാപാനി മൊഹന്തിയുടെ വിയോഗത്തിൽ പ്രധാനമന്ത്രി ശ്രീ നരേന്ദ്ര മോദി അഗാധമായ ദുഃഖം രേഖപ്പെടുത്തി. ബിനാപാനി മൊഹന്തി ഒഡിയ സാഹിത്യത്തിന്, പ്രത്യേകിച്ച് കഥാസാഹിത്യത്തിന് മഹത്തായ സംഭാവനകൾ നൽകിയിട്ടുണ്ടെന്ന് ശ്രീ മോദി പറഞ്ഞു. ഒരു ട്വീറ്റിൽ പ്രധാനമന്ത്രി പറഞ്ഞു : “പ്രശസ്ത സാഹിത്യകാരി ബിനാപാനി മൊഹന്തി ജിയുടെ വേർപാടിൽ വേദനിക്കുന്നു. ഒഡിയ സാഹിത്യത്തിന്, പ്രത്യേകിച്ച് കഥാസാഹിത്യ രചനയ്ക്ക് അവർ മഹത്തായ സംഭാവനകൾ നൽകി. അവരുടെ കൃതികൾ വിവിധ ഭാഷകളിലേക്ക് വിവർത്തനം ചെയ്യപ്പെടുകയും വലിയ ജനപ്രീതി നേടുകയും ചെയ്തു. അവരുടെ കുടുംബത്തോടും ആരാധകരോടും അനുശോചനം രേഖപ്പെടുത്തുന്നു. ഓം ശാന്തി.”
മുന്‍രാഷ്ട്രപതി ഡോ. എ പി ജെ അബ്ദുല്‍ കലാമിന്റെ  ജന്മവാര്‍ഷികത്തില്‍ പ്രധാനമന്ത്രി പ്രണാമമര്‍പ്പിച്ചു

പ്രധാനമന്ത്രി ശ്രീ. നരേന്ദ്ര മോദി മുന്‍രാഷ്ട്രപതി ഡോ. എപി.ജെ അബ്ദുല്‍ കലാമിന് അദ്ദേഹത്തിന്റെ ജന്മവാര്‍ഷികത്തില്‍ പ്രണാമമര്‍പ്പിച്ചു. ”ഡോ. എപിജെ അബ്ദുല്‍ കലാമിന് അദ്ദേഹത്തിന്റെ ജന്മവാര്‍ഷികത്തില്‍ പ്രണാമം”- പ്രധാനമന്ത്രി പറഞ്ഞു. ” ഇന്ന് നാം ഡോ. എപിജെ അബ്ദുല്‍ കലാമിന് പ്രണാമമര്‍പ്പിക്കുകയും, ശാസ്ത്രജ്ഞന്‍, പണ്ഡിതന്‍, രാഷ്ടപതി എന്നീ നിലകളില്‍ അദ്ദേഹം കൈവരിച്ച ബ്രഹത്തായ നേട്ടങ്ങള്‍ ആഘോഷിക്കുകയും ചെയ്യുന്നു. വിദ്യാഭ്യാസത്തിലും, അധ്യാപനത്തിലും ഉള്ള അദ്ദേഹത്തിന്റെ തീവ്രമായ ഉത്സാഹം നാം സ്‌നേഹത്തോടെ സ്മരിക്കും. ചിന്തിശേഷിയിലൂടെയും, പുതുമകള്‍ വരുത്താനുള്ള കഴിവിലൂടെയും ഡോ. കലാം യുവമനസ്സുകളെ യഥാര്‍ത്ഥത്തില്‍ ജ്വലിപ്പിച്ചു. ഡോ. കലാം ഇന്ന് നമ്മോടൊപ്പമില്ല. പക്ഷേ ഇന്ത്യക്കുവേണ്ടിയുള്ള അദ്ദേഹത്തിന്റെ ചിന്തകളും ആശയങ്ങളും കാഴ്ചപ്പാടുകളും എന്നും നിലനില്‍ക്കും”- നരേന്ദ്ര മോദി.
റാണി ലക്ഷ്മിഭായ് കേന്ദ്ര കാര്‍ഷിക സര്‍വലാശാലയുടെ കോളജ്, ഭരണകാര്യ കെട്ടിടങ്ങള്‍ നാളെ പ്രധാനമന്ത്രി ഉദ്ഘാടനം ചെയ്യും

റാണി ലക്ഷ്മിഭായ് കേന്ദ്ര കാര്‍ഷിക സര്‍വലാശാലയുടെ കോളജ്, ഭരണകാര്യ കെട്ടിടങ്ങളുടെ ഉദ്ഘാടനം നാളെ 12.30ന് വിഡിയോ കോണ്‍ഫറന്‍സിങ് വഴി പ്രധാനമന്ത്രി ശ്രീ. നരേന്ദ്ര മോദി നിര്‍വഹിക്കും. ഝാന്‍സിയില്‍ സ്ഥിതിചെയ്യുന്ന സര്‍വകലാശാല ബുന്ദേല്‍ഖണ്ഡ് മേഖലയിലെ ഒരു പ്രധാന വിദ്യാഭ്യാസ സ്ഥാപനമാണ്. 2014-15ലാണ് അക്കാദമിക പ്രവര്‍ത്തനങ്ങള്‍ക്കു തുടക്കമിട്ടത്. അഗ്രിക്കള്‍ച്ചര്‍, ഹോര്‍ട്ടിക്കള്‍ച്ചര്‍, ഫോറസ്ട്രി എന്നീ വിഷയങ്ങളില്‍ ഡിഗ്രി, ബിരുദാനന്തര കോഴ്‌സുകള്‍ നടത്തിവരുന്നു. സ്വന്തം കെട്ടിടം ഇല്ലാതിരുന്നതിനാല്‍ ഇതുവരെ ഝാന്‍സിയിലുള്ള ഇന്ത്യന്‍ ഗ്രാസ്‌ലാന്‍ഡ് ആന്‍ഡ് ഫോഡര്‍ റിസര്‍ച്ച് ഇന്‍സ്റ്റിറ്റ്യൂട്ടിലാണു സര്‍വകലാശാല പ്രവര്‍ത്തിച്ചിരുന്നത്. ചടങ്ങിനിടെ പ്രധാനമന്ത്രി വിദ്യാര്‍ഥികളുമായി സംവദിക്കും.
പ്രധാനമന്ത്രി റോമിൽ  എത്തിച്ചേർന്നു.

16-ാമത് ജി-20 ഉച്ചകോടിയിൽ പങ്കെടുക്കുന്നതിനായി പ്രധാനമന്ത്രി ശ്രീ നരേന്ദ്ര മോദി റോമിലെത്തി. ഇറ്റാലിയൻ ഗവണ്മെന്റിലെ മുതിർന്ന ഉദ്യോഗസ്ഥരും ഇറ്റലിയിലെ ഇന്ത്യൻ അംബാസഡറും ചേർന്ന് പ്രധാനമന്ത്രിയെ സ്വീകരിച്ചു. ഒരു ട്വീറ്റിൽ പ്രധാനമന്ത്രി പറഞ്ഞു : “പ്രധാന ആഗോള പ്രശ്‌നങ്ങൾ ചർച്ച ചെയ്യുന്നതിനുള്ള ഒരു മുഖ്യവേദിയായ ജി -20 ഉച്ചകോടിയിൽ പങ്കെടുക്കാൻ റോമിൽ ഇറങ്ങി. ഈ റോം സന്ദർശനത്തിലെ മറ്റ് പരിപാടികൾക്കായി ഞാൻ കാത്തിരിക്കുന്നു.”
2016 ലെ ലോക്പാല്‍ ലോകായുക്തകള്‍ (ഭേദഗതി) ബില്‍

2013 ലെ ലോക്പാല്‍ ലോകായുക്തകള്‍ നിയമത്തിന്റെ നാല്‍പ്പത്തിനാലാം വകുപ്പ് ഭേദഗതി ചെയ്തു കൊണ്ട് 2016 ലെ ലോക്പാല്‍ ലോകായുക്തകള്‍ ബില്‍ പാര്‍ലമെന്റില്‍ അവതരിപ്പിക്കുന്നതിന് പ്രധാനമന്ത്രി ശ്രീ. നരേന്ദ്ര മോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം മുന്‍കാല പ്രാബല്യത്തോടെ അനുമതി നല്‍കി. 2013 ലെ ലോക്പാല്‍ ലോകായുക്തകള്‍ നിയമത്തിലെ നാല്‍പ്പത്തിനാലാം വകുപ്പ് നടപ്പിലാക്കുമ്പോള്‍ വിവിധ വിഭാഗം ഗവണ്‍മെന്റ് ജീവനക്കാര്‍ നേരിടുന്ന ബുദ്ധിമുട്ടുകളും ആശങ്കകളും പരിഹരിക്കുന്നത് ലക്ഷ്യമിട്ടാണ് ഭേദഗതികള്‍. സ്ഥിരം സമിതിയുടെ ശുപാര്‍ശകള്‍ക്ക് അനുസൃതവുമാണ് ഈ ഭേദഗതികള്‍
പ്രധാനമന്ത്രി കൊളംബോയില്‍, സീമ മാലക അമ്പലം സന്ദര്‍ശിച്ചു

പ്രധാനമന്ത്രി ശ്രീ. നരേന്ദ്ര മോദി ഇന്നു വൈകിട്ടു കൊളംബോയിലെത്തി. ശ്രീലങ്കന്‍ പ്രധാനമന്ത്രി ശ്രീ. റനില്‍ വിക്രംസിംഗെയും മുതിര്‍ന്ന മന്ത്രിമാരും വിമാനത്താവളത്തില്‍ അദ്ദേഹത്തെ സ്വീകരിച്ചു. ഇരു പ്രധാനമന്ത്രിമാരും പിന്നീട് സീമ മാലക അമ്പലത്തില്‍ ദര്‍ശനം നടത്തി. മുഖ്യപുരോഹിതനും മറ്റു വിശിഷ്ട വ്യക്തികളും സ്വീകരണം നല്‍കി. അമ്പലത്തിലെ ബലിക്കല്ലില്‍ പ്രധാനമന്ത്രി പുഷ്പങ്ങള്‍ അര്‍പ്പിച്ചു. വര്‍ണവെളിച്ചങ്ങളും കരിമരുന്നു പ്രയോഗവും ഉള്‍പ്പെട്ട വേസാക് ദിനാഘോഷത്തിന് വൈകിട്ട് പ്രധാനമന്ത്രി മോദിയും പ്രധാനമന്ത്രി വിക്രമസിംഗെയും ചേര്‍ന്നു ദീപം തെളിയിച്ചു.
സ്വാതന്ത്ര്യ സമര സേനാനികളായ ലോകമാന്യ തിലകിനും ചന്ദ്രശേഖര്‍ ആസാദിനും അവരുടെ ജന്മവാര്‍ഷികത്തില്‍ പ്രധാനമന്ത്രിയുടെ ആദരാഞ്ജലികള്‍

സ്വാതന്ത്ര്യ സമര സേനാനികളായ ലോകമാന്യ തിലകിനും ചന്ദ്രശേഖര്‍ ആസാദിനും അവരുടെ ജന്മവാര്‍ഷികത്തില്‍ പ്രധാനമന്ത്രി ശ്രീ നരേന്ദ്ര മോദി ആദരാഞ്ജലികള്‍ അര്‍പ്പിച്ചു. ഏതാനും വര്‍ഷങ്ങള്‍ക്ക് മുമ്പ് ലോകമാന്യ തിലകിനെയും ചന്ദ്രശേഖര്‍ ആസാദിനെയും കുറിച്ച് സംസാരിച്ച മന്‍ കി ബാത്തിന്റെ ഒരു ഉദ്ധരണിയും ശ്രീ മോദി പങ്കിട്ടു. ലോകമാന്യ തിലകുമായി അടുത്ത ബന്ധമുള്ള ലോകമാന്യ സേവാ സംഘ് സന്ദര്‍ശിച്ച മുംബൈ സന്ദര്‍ശനങ്ങളുടെ ഫോട്ടോകളും അദ്ദേഹം പങ്കുവച്ചു. ട്വീറ്റുകളുടെ പരമ്പരയില്‍ പ്രധാനമന്ത്രി പറഞ്ഞു; 'ഭാരതാംബയുടെ ശ്രേഷ്ഠ മക്കളായ ലോകമാന്യ തിലകിനെയും ചന്ദ്രശേഖര്‍ ആസാദിനെയും അവരുടെ ജന്മവാര്‍ഷികത്തില്‍ ഞാന്‍ വണങ്ങുന്നു. ഈ രണ്ട് മഹാരഥന്മാരും ധീരതയുടെയും രാജ്യസ്നേഹത്തിന്റെയും പ്രതീകമാണ്. കുറച്ച് വര്‍ഷങ്ങള്‍ക്ക് മുമ്പ് #MannKiBaat-ല്‍ അവരെ കുറിച്ച് ഞാന്‍ സംസാരിച്ചത് പങ്കുവെക്കുന്നു.' 'ലോകമാന്യതിലകിന്റെ ശാശ്വതമായ പൈതൃകങ്ങളിലൊന്നാണ് വന്‍തോതിലുള്ള ഗണേശ ഉത്സവങ്ങള്‍, അത് ജനങ്ങളുടെ ഇടയില്‍ സാംസ്‌കാരിക ബോധത്തിന്റെ ആവേശം ആളിക്കത്തിച്ചു. എന്റെ ഒരു മുംബൈ സന്ദര്‍ശന വേളയില്‍, ലോകമാന്യ തിലകുമായി അടുത്ത ബന്ധമുള്ള ലോകമാന്യ സേവാ സംഘ് ഞാന്‍ സന്ദര്‍ശിച്ചു.'
പോളണ്ടിലെ കാറ്റോവൈസില്‍ നടന്ന കാലാവസ്ഥാ വ്യതിയാന ഉച്ചകോടിയില്‍ ഇന്ത്യ കൈക്കൊണ്ട നിലപാടിന് മന്ത്രിസഭയുടെ അംഗീകാരം

2018 ഡിസംബര്‍ 2 മുതല്‍ 15 വരെ പോളണ്ടിലെ കാറ്റോവൈസില്‍ നടന്ന കാലാവസ്ഥാ വ്യതിയാനം സംബന്ധിച്ച ഐക്യരാഷ്ട്ര ചട്ടക്കൂട് ഉടമ്പടിയിലെ (യു.എന്‍.എഫ്.സി.സി.സി) കക്ഷികളുടെ ഇരുപത്തിനാലാം സമ്മേളനത്തിലെ (സി.ഒ.പി) ചര്‍ച്ചകളില്‍ ഇന്ത്യ കൈക്കൊണ്ട സമീപനത്തിന് പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം മുന്‍കാല പ്രാബല്യത്തോടെ അംഗീകാരം നല്‍കി. 2018 നവംബര്‍ 28 ന് നേരത്തെ നല്‍കിയ അനുമതിയുടെ തുടര്‍ച്ചയാണിത്. കേന്ദ്ര പരിസ്ഥിതി, വനം, കാലാവസ്ഥാ വ്യതിയാന മന്ത്രി ഡോ. ഹര്‍ഷ് വര്‍ദ്ധനാണ് ഇന്ത്യന്‍ സംഘത്തെ നയിച്ചത്. 2020 നു ശേഷം പാരീസ് ഉടമ്പടിയുടെ നടത്തിപ്പ് സംബന്ധിച്ച മാര്‍ഗരേഖകള്‍ക്ക് അന്തിമ രൂപം നല്‍കുകയായിരുന്നു സമ്മേളനത്തിന്റെ മുഖ്യ ലക്ഷ്യം. തുല്യവും അതേസമയം തങ്ങളുടെ ശേഷിക്കനുസൃതമായ വ്യത്യസ്ഥ ഉത്തരവാദിത്വങ്ങളും എന്ന ആശയത്തിന്റെയും പാരീസ് ഉടമ്പടി, യു.എന്‍.എഫ്.സി.സി.സി, എന്നിവയുടെ വ്യവസ്ഥകളുടെയും അടിസ്ഥാനത്തിലുള്ളതായിരുന്നു ഇന്ത്യന്‍ സമീപനം. പാരീസ് ഉടമ്പടി കൂട്ടായി നടപ്പിലാക്കുമെന്ന വാഗ്ദാനം ഇന്ത്യ സമ്മേളനത്തില്‍ ആവര്‍ത്തിച്ച് വ്യക്തമാക്കി. പരിസ്ഥിതി സംരക്ഷണമെന്ന പാരമ്പര്യത്തിന് അനുസൃതമായി കാലാവസ്ഥാ വ്യതിയാനവുമായി ബന്ധപ്പെട്ട ആശങ്കകള്‍ പരിഹരിക്കുന്നതിന് പ്രധാനമന്ത്രി ശ്രീ. നരേന്ദ്ര മോദിയുടെ നേതൃത്വത്തില്‍ കേന്ദ്ര ഗവണ്‍മെന്റ് നിരവധി മുന്‍കൈകള്‍ എടുത്തിട്ടുണ്ട്. ഇവയൊക്കെത്തന്നെ ഇന്ത്യയുടെ പ്രതിബദ്ധത വ്യക്തമാക്കുന്നവയുമാണ്. സൗരോര്‍ജ്ജത്തില്‍നിന്ന് 24 ജിഗാവാട്ട് ഉള്‍പ്പെടെ 74 ജിഗാവാട്ട് സ്ഥാപിത ശേഷിയുള്ള പുനരുപയോഗ ഊര്‍ജ്ജമെന്ന ലക്ഷ്യത്തിലേക്കുള്ള പ്രയാണം, അന്താരാഷ്ട്ര സൗര സഖ്യം വഴി വര്‍ദ്ധിച്ച സൗരോര്‍ജ്ജ ഉല്‍പ്പാദന ലക്ഷ്യം, ഊര്‍ജ്ജ ഉപഭോഗത്തിലെ കാര്യക്ഷമത വര്‍ദ്ധിപ്പിക്കല്‍ തുടങ്ങിയവ ഏതാനും ചില ഉദാഹരണങ്ങളാണ്. അതേസമയം ഈ രംഗത്തുള്ള വികസ്വര രാഷ്ട്രങ്ങളുടെ ശ്രമങ്ങളെ സാമ്പത്തികം, ശേഷി വര്‍ദ്ധന, സാങ്കേതിക സഹായം എന്നിവയുള്‍പ്പെടെ വികസിത രാഷ്ട്രങ്ങള്‍ മതിയായ തോതില്‍ സുസ്ഥിരമായി പിന്തുണയ്ക്കുകയും വേണം. കാലാവസ്ഥാ വ്യതിയാനത്തെ നേരിടാനുള്ള ശ്രമങ്ങളുടെ സാമ്പത്തിക ബാധ്യതയില്‍ വികസിത രാഷ്ട്രങ്ങള്‍ വ്യക്തത വരുത്തണം. 2020 നു ശേഷം കൂട്ടായ സാമ്പത്തിക ലക്ഷ്യങ്ങള്‍ കൈവരിക്കുന്നതിനായി ശ്രമിക്കാനും ചര്‍ച്ചയില്‍ പങ്കെടുത്ത കക്ഷികള്‍ തമ്മില്‍ ധാരണയായി. മൊത്തത്തില്‍ ഇന്ത്യയുടെ ദീര്‍ഘകാല താല്‍പര്യങ്ങള്‍ പരിരക്ഷിക്കപ്പെട്ടു. അതേസമയം പാവപ്പെട്ടവരും പാര്‍ശ്വവത്കരിക്കപ്പെട്ടവരും നേരിടുന്ന വെല്ലുവിളികള്‍ പരിഹരിക്കപ്പെടുന്നുവെന്ന് ഉറപ്പുവരുത്താന്‍ പാരീസ് ഉടമ്പടി പ്രകാരം ആഗോള സ്‌റ്റോക്കെടുപ്പില്‍ (ഗ്ലോബല്‍ സ്‌റ്റോക്ക് ടേക്ക്) സമാനത വേണമെന്ന നിര്‍ദ്ദേശത്തില്‍ ഇന്ത്യ സംശയം പ്രകടിപ്പിച്ചു.
കേദാര്‍നാഥ് ധാമിലെ വികസനപ്രവര്‍ത്തനങ്ങള്‍ പ്രധാനമന്ത്രി അവലോകനം ചെയ്തു

കേദാര്‍നാഥ് ധാമില്‍ ഇപ്പോള്‍ നടന്നുകൊണ്ടിരിക്കുന്ന വികസനപ്രവര്‍ത്തനങ്ങള്‍ പ്രധാനമന്ത്രി ശ്രീ നരേന്ദ്ര മോദി ഇന്ന് അവലോകനം ചെയ്തു. കൂടുതല്‍ തീര്‍ത്ഥാടകരുടെയും വിനോദസഞ്ചാരികളുടേയും സന്ദര്‍ശനത്തിന് സഹായിക്കുന്നതിന് കേദാര്‍നാഥിലെ പശ്ചാത്തലസൗകര്യങ്ങള്‍ വര്‍ദ്ധിപ്പിക്കുന്നതുൾപ്പെടെയുള്ള കാര്യങ്ങളാണ് ഇന്ന് അവലോകനം ചെയ്തത്. തീര്‍ത്ഥാടകസൗഹൃദവും പരിസ്ഥിതി സൗഹൃദവുമായ സൗകര്യങ്ങള്‍ സൃഷ്ടിക്കേണ്ടതിന്റെ ആവശ്യകതയ്ക്ക് പ്രധാനമന്ത്രി ഊന്നല്‍ നല്‍കി. കേദാര്‍നാഥും ചുറ്റുപാടുമുള്ള പ്രദേശങ്ങള്‍ കൂടുതല്‍ വികസിപ്പിക്കുന്നതിന്റെ ഭാഗമായി നടക്കുന്ന പ്രവര്‍ത്തനങ്ങള്‍ക്ക് അത്യന്താധുനിക സാങ്കേതികവിദ്യകള്‍ ഉപയോഗിക്കാന്‍ അദ്ദേഹം ആഹ്വാനം ചെയ്തു.
പുതുതായി ഫ്ലാഗ് ഓഫ് ചെയ്ത അഹമ്മദാബാദ് മെട്രോയിൽ നിന്ന് സബർമതി നദിയുടെ ദൃശ്യങ്ങൾ പ്രധാനമന്ത്രി പങ്കുവെച്ചു

പുതുതായി ഫ്ലാഗ് ഓഫ് ചെയ്ത അഹമ്മദാബാദ് മെട്രോയിൽ നിന്ന് സബർമതി നദിയുടെ ദൃശ്യങ്ങൾ ഉൾക്കൊള്ളുന്ന ഐഎഎസ് ഉദ്യോഗസ്ഥൻ എം നാഗരാജന്റെ ഒരുട്വീറ്റ് പ്രധാനമന്ത്രി ശ്രീ നരേന്ദ്ര മോദി പങ്കിട്ടു. ഐഎഎസ് ഉദ്യോഗസ്ഥനായ എം നാഗരാജന്റെ ട്വീറ്റ് ഉദ്ധരിച്ച് പ്രധാനമന്ത്രി ട്വീറ്റ് ചെയ്തു. “അഹമ്മദാബാദിന് ഒരു വലിയ ദിവസം.” <script async src=”https://platform.twitter.com/widgets.js” c ND
കൊറോണ വൈറസ് : പ്രധാനമന്ത്രി തയ്യാറെടുപ്പുകള്‍ അവലോകനം ചെയ്തു

കോവിഡ് -19 നൊവല്‍ കൊറോണ വൈറസ് ചെറുക്കുന്നതിനുള്ള തയ്യാറെടുപ്പുകള്‍ പ്രധാനമന്ത്രി ശ്രീ. നരേന്ദ്ര മോദി അവലോകനം ചെയ്തു. ‘കോവിഡ്-19 നൊവല്‍ കൊറോണ വൈറസ് നേരിടുന്നതിനുള്ള തയ്യാറെടുപ്പുകള്‍ സമഗ്രമായി അവലോകനം ചെയ്തു. ഇന്ത്യയിലെത്തുന്ന ആളുകളെ പരിശോധനയ്ക്ക് വിധേയമാക്കുന്നത് മുതല്‍ പെട്ടെന്നുള്ള ആരോഗ്യ പരിചരണം നല്‍കുന്നതുവരെയുള്ള കാര്യങ്ങളില്‍ വിവിധ മന്ത്രാലയങ്ങളും സംസഥാനങ്ങളും ചേര്‍ന്ന് പ്രവര്‍ത്തിക്കുന്നുണ്ട്. പരിഭ്രാന്തരാകേണ്ട ആവശ്യമില്ല. നാം ഒരുമിച്ച് പ്രവര്‍ത്തിക്കുകയും സ്വയം പ്രതിരോധത്തിനായി ചെറുതും എന്നാല്‍ പ്രധാനപ്പെട്ടതുമായ കാര്യങ്ങള്‍ ചെയ്യേണ്ടതുണ്ട്,’ പ്രധാനമന്ത്രി പറഞ്ഞു.
ഐ.എസ്.ആര്‍.ഒ ക്ക് പ്രധാനമന്ത്രിയുടെ അഭിനന്ദനം

2014 ലെ ഗാന്ധി സമാധാന പുരസ്‌കാരം നേടിയ ഐ.എസ്. ആര്‍.ഒ യെ പ്രധാനമന്ത്രി ശ്രീ നരേന്ദ്ര മോദി അഭിനന്ദിച്ചു. ശാസ്ത്രജ്ഞരുടെ കഠിനാധ്വാനത്തിനുള്ള ശരിയായ ശ്രദ്ധാഞ്ജലിയാണ് ഈ പുരസ്‌കാരമെന്ന് പ്രധാനമന്ത്രി പറഞ്ഞു. ഐ.എസ്.ആര്‍.ഒയുടെ നേട്ടങ്ങള്‍ മാനവരാശിയുടെ സമാധാനത്തിനും പുരോഗതിക്കും മഹത്തായ സംഭാവനയാണ് നല്‍കിയിട്ടുള്ളതെന്ന് പ്രധാനമന്ത്രി ചൂണ്ടിക്കാട്ടി.
നാരീശക്തി പുരസ്‌കാര്‍ ജേതാക്കളുമായി പ്രധാനമന്ത്രി സംവദിച്ചു

നാരീശക്തി പുരസ്‌കാര്‍ ജേതാക്കളുമായി പ്രധാനമന്ത്രി ശ്രീ. നരേന്ദ്ര മോദി ആശയവിനിമയം നടത്തി. അവാര്‍ഡ് ജേതാക്കളെ പ്രധാനമന്ത്രി അഭിനന്ദിച്ചു. അവരുടെ പ്രവര്‍ത്തനം മറ്റുള്ളവര്‍ക്കു പ്രചോദനമാണെന്നും കൂടുതല്‍ സംഭാവനകള്‍ അര്‍പ്പിക്കാന്‍ അവാര്‍ഡ് ജേതാക്കള്‍ തയ്യാറാകണമെന്നും അദ്ദേഹം അഭ്യര്‍ഥിച്ചു. സ്ത്രീകള്‍ക്കു പ്രാമുഖ്യം കല്‍പിച്ചതാണു സ്വച്ഛ് ഭാരത് അഭിയാന്റെ വിജയത്തിനു വലിയ അളവോളം കാരണമെന്നു പ്രധാനമന്ത്രി പറഞ്ഞു. അടുത്തിടെ പ്രയാഗ്‌രാജില്‍ സമാപിച്ച കുംഭമേളയെക്കുറിച്ചു പരാമര്‍ശിക്കവേ, ഉയര്‍ന്ന ശുചിത്വം പാലിച്ചതാണ് ഇത്തവണ കുംഭമേളയെക്കുറിച്ച് ഏറ്റവും കൂടുതല്‍ ചര്‍ച്ച ചെയ്യപ്പെട്ട കാര്യമെന്നും അദ്ദേഹം വ്യക്തമാക്കി. ശുചിത്വം ഒരു പൊതുജന പ്രസ്ഥാനമായി മാറിയെന്നു പ്രധാനമന്ത്രി ഓര്‍മിപ്പിച്ചു. മാലിന്യത്തെ സമ്പത്താക്കി മാറ്റാനുള്ളതാകണം ശുചിത്വ പ്രസ്ഥാനത്തിന്റെ അടുത്ത ചുവടെന്ന് അദ്ദേഹം വ്യക്തമാക്കി. പോഷകാഹാരമില്ലായ്മ, കുട്ടികള്‍ക്കു പ്രതിരോധ കുത്തിവെപ്പ് എന്നിവ സംബന്ധിച്ച പ്രശ്‌നങ്ങള്‍ക്കു മിഷന്‍ ഇന്ദ്രധനുഷ് വഴി പരിഹാരം കാണുന്നതു സംബന്ധിച്ചും പ്രധാനമന്ത്രി പരാമര്‍ശിച്ചു. ഈ രണ്ടു കാര്യങ്ങളിലും വിജയം ഉറപ്പാക്കാന്‍ സ്ത്രീകള്‍ക്കു നിര്‍ണായക പങ്കാണു വഹിക്കാനുള്ളതെന്ന് അദ്ദേഹം പറഞ്ഞു. വനിതാ, ശിശുവികസന മന്ത്രി ശ്രീമതി മനേക ഗാന്ധിയും ചടങ്ങില്‍ പങ്കെടുത്തു.
ബീഹാറിലെ വൈശാലിയിലുണ്ടായ അപകടത്തിൽ പ്രധാനമന്ത്രി അനുശോചിച്ചു

ബിഹാറിലെ വൈശാലിയിലുണ്ടായ അപകട മരണത്തിൽ പ്രധാനമന്ത്രി ശ്രീ നരേന്ദ്ര മോദി അഗാധമായ ദുഃഖം രേഖപ്പെടുത്തി. അപകടത്തിൽ പരിക്കേറ്റവർ വേഗത്തിൽ സുഖം പ്രാപിക്കട്ടെയെന്നും മോദി ആശംസിച്ചു. പ്രധാനമന്ത്രി 1000 രൂപ സഹായധനം പ്രഖ്യാപിച്ചിട്ടുണ്ട്. മരിച്ചവരുടെ അടുത്ത ബന്ധുക്കൾക്ക് പ്രധാനമന്ത്രിയുടെ ദേശീയ ദുരിതാശ്വാസ നിധിയിൽ നിന്ന് പിഎംഎൻആർ എഫിൽ നിന്ന് രണ്ട് ലക്ഷം രൂപയും. അപകടത്തിൽ പരിക്കേറ്റവർക്ക് 50,000 രൂപയും നൽകുമെന്ന് പ്രധാനമന്ത്രി പ്രഖ്യാപിച്ചു. പ്രധാനമന്ത്രിയുടെ ഓഫീസ് ട്വീറ്റ് ചെയ്തു; “ബീഹാറിലെ വൈശാലിയിലുണ്ടായ അപകടം ദുഃഖകരമാണ്. മരിച്ചവരുടെ കുടുംബങ്ങളെ അനുശോചനം അറിയിക്കുന്നു. പരിക്കേറ്റവർ ഉടൻ സുഖം പ്രാപിക്കട്ടെ. മരിച്ചവരുടെ അടുത്ത ബന്ധുക്കൾക്ക് പിഎംഎൻആർ എഫിൽ നിന്ന് 2 ലക്ഷം രൂപ വീതം നൽകും. പരിക്കേറ്റവർക്ക് 50,000 രൂപയും നൽകും : പ്രധാനമന്ത്രി നരേന്ദ്ര മോദി “
ഉത്തര്‍പ്രദേശിലെ പ്രയാഗ്‌രാജില്‍ നടന്ന മെഗാ വിതരണ ക്യാംപി(സാമാജിക് അധികര്‍ത്ത ശിബിരം)ല്‍ പ്രധാനമന്ത്രി ദിവ്യാംഗര്‍ക്കും മുതിര്‍ന്ന പൗരന്‍മാര്‍ക്കും സഹായങ്ങളും സഹായക ഉപകരണങ്ങളും വിതരണം ചെയ്തു

ഉത്തര്‍പ്രദേശിലെ പ്രയാഗ്‌രാജില്‍ നടന്ന, ഇതുവരെ സംഘടിപ്പിക്കപ്പെട്ടതില്‍വെച്ച് ഏറ്റവും വലിയ 'സാമാജിക് അധികര്‍ത്ത ശിബിര'ത്തില്‍ 27,000 മുതിര്‍ന്ന പൗരന്‍മാര്‍ക്കും ദിവ്യാംഗര്‍ക്കും പ്രധാനമന്ത്രി ശ്രീ. നരേന്ദ്ര മോദി സഹായക ഉപകരണങ്ങള്‍ വിതരണം ചെയ്തു. രാഷ്ട്രീയ വയോശ്രീ യോജന(ആര്‍.വി.വൈ.)യുടെ ഭാഗമായും കേന്ദ്ര ഗവണ്‍മെന്റിന്റെ എ.ഡി.ഐ.പി. പദ്ധതികളില്‍ പെടുത്തിയുമാണ് മുതിര്‍ന്ന പൗരന്‍മാരെ ശാക്തീകരിക്കുന്നതിനുള്ള മെഗാ വിതരണം സംഘടിപ്പിച്ചത്. സംസ്‌കൃതത്തിലെ പുരാതനമായ 'സ്വസ്തി പ്രജാഭ്യഃ പരിപാലയന്താം, ന്യായേന മാര്‍ഗേന, മഹീം മഹീശാ' എന്ന സുഭാഷിതം ചടങ്ങില്‍ സംസാരിക്കവേ പ്രധാനമന്ത്രി ഉദ്ധരിച്ചു. തുല്യനീതി ഉറപ്പാക്കേണ്ടതു ഗവണ്‍മെന്റിന്റെ ഉത്തരവാദിത്തമാണെന്നാണ് ഈ സുഭാഷിതത്തിന്റെ അര്‍ഥം. 'എല്ലാവര്‍ക്കുമൊപ്പം, എല്ലാവര്‍ക്കും വികസനം, എല്ലാവരുടെയും വിശ്വാസം എന്ന തത്വശാസ്ത്രത്തിന് അടിസ്ഥാനം ഈ സുഭാഷിതമാണ്. സമൂഹത്തിലെ ഓരോരുത്തരുടെയും ക്ഷേമത്തിനും വികസനത്തിനുമായി ഗവണ്‍മെന്റ് പ്രവര്‍ത്തിച്ചുവരികയാണ്. മുതിര്‍ന്ന പൗരന്‍മാരെന്നോ ദിവ്യാംഗരെന്നോ ഗോത്രവര്‍ഗക്കാരെന്നോ അടിച്ചമര്‍ത്തപ്പെട്ടവരെന്നോ ഇല്ലാതെ 130 കോടി ഇന്ത്യക്കാരുടയും താല്‍പര്യം സംരക്ഷിക്കുക എന്നതിനാണ് എന്റെ ഗവണ്‍മെന്റ് പ്രഥമ പരിഗണന നല്‍കുന്നത്.' സഹായക ഉപകരണങ്ങള്‍ വിതരണം ചെയ്യുന്നതിനുള്ള മെഗാ ക്യാംപിനെ കുറിച്ചു പരാമര്‍ശിക്കവേ, എല്ലാവര്‍ക്കും മെച്ചപ്പെട്ട ജീവിതം ഉറപ്പാക്കാന്‍ ഗവണ്‍മെന്റ് നടത്തിവരുന്ന ശ്രമത്തിന്റെ ഭാഗമാണ് ഈ പരിപാടിയെന്ന് അദ്ദേഹം വിശദീകരിച്ചു. 'മുന്‍ ഗവണ്‍മെന്റുകളുടെ കാലത്ത് ഇത്തരം വിതരണ ക്യാംപുകള്‍ സംഘടിപ്പിക്കപ്പെട്ടിരുന്നതു തുലോം കുറവായിരുന്നു. എന്നാല്‍, കഴിഞ്ഞ അഞ്ചു വര്‍ഷത്തിനിടെ ഗവണ്‍മെന്റ് രാജ്യത്തിന്റെ വിവിധ ഭാഗങ്ങളിലായി ഇത്തരം 9,000 ക്യാംപുകള്‍ നടത്തി.' ഈ കാലത്തിനിടെ ദിവ്യാംഗര്‍ക്കു 900 കോടി രൂപയുടെ സഹായക ഉപകരണങ്ങള്‍ വിതരണം ചെയ്തതായും പ്രധാനമന്ത്രി വെളിപ്പെടുത്തി. 'പുതിയ ഇന്ത്യ വികസിപ്പിക്കുമ്പോള്‍ ദിവ്യാംഗര്‍ക്കും യുവാക്കള്‍ക്കും കുട്ടികള്‍ക്കും തുല്യപങ്കാളിത്തം ഉറപ്പാക്കണം. വ്യവസായം, സേവനം, കായികം തുടങ്ങിയ മേഖലകളിലെല്ലാം അത്തരക്കാര്‍ക്കു ഗവണ്‍മെന്റ് പ്രോല്‍സാഹനം നല്‍കിവരികയാണ്.' 'റൈറ്റ്‌സ് ഓഫ് പേഴ്‌സണ്‍സ് വിത്ത് ദ് ഡിസെബിലിറ്റീസ് ആക്റ്റ് നടപ്പാക്കിയ ആദ്യത്തെ ഗവണ്‍മെന്റാണ് നമ്മുടേത്. ഇതിലൂടെ വൈകല്യത്തിന്റെ വിഭാഗങ്ങളുടെ എണ്ണം ഏഴില്‍നിന്ന് 21 ആയി ഉയര്‍ത്തി. ദിവ്യാംഗര്‍ക്ക് ഉന്നത വിദ്യാഭ്യാസത്തിനുള്ള ക്വോട്ട മൂന്നു ശതമാനത്തില്‍നിന്ന് അഞ്ചു ശതമാനമായി ഉയര്‍ത്തുകയും ചെയ്തു'. കഴിഞ്ഞ അഞ്ചു വര്‍ഷത്തിനിടെ 700 റെയില്‍വേ സ്‌റ്റേഷനുകളും വിമാനത്താവളങ്ങളും ഉള്‍പ്പെടെ രാജ്യത്തെ എത്രയോ കെട്ടിടങ്ങള്‍ അംഗവിഹീനര്‍ക്കു ചെന്നെത്താവുന്ന വിധം പരിഷ്‌കരിച്ചു. സുഗമ്യ ഭാരത് അഭിയാന്‍ പ്രകാരം ബാക്കി കെട്ടിടങ്ങള്‍കൂടി ഈ വിധത്തില്‍ പരിഷ്‌കരിക്കും. ഗുണഭോക്താക്കളുടെ എണ്ണവും വിതരണം ചെയ്ത സഹായക ഉപകരണങ്ങളുടെ എണ്ണവും വെച്ചുനോക്കുമ്പോള്‍ രാജ്യത്ത് ഇതുവരെ നടന്നതില്‍വെച്ച് ഏറ്റവും വലിയ ക്യാംപാണ് ഇത്. ഈ ക്യാംപില്‍വെച്ച് 26,000 ഗുണഭോക്താക്കള്‍ക്ക് 56,000ലേറെ സഹായക ഉപകരണങ്ങള്‍ സൗജന്യമായി വിതരണം ചെയ്യും. 19 കോടിയിലേറെ രൂപ വില വരുന്ന ഉപകരണങ്ങളാണു നല്‍കുന്നത്. ഇതിലൂടെ ലക്ഷ്യംവെക്കുന്നത് നിത്യജീവിതത്തില്‍ സഹായക ഉപകരണങ്ങള്‍ ലഭ്യമാക്കുക വഴി ദിവ്യാംഗരുടെയും മുതിര്‍ന്ന പൗരന്‍മാരുടെയും സാമൂഹിക, സാമ്പത്തിക വികസനം സാധ്യമാക്കുക എന്നതാണ്.
ജന്മവാര്‍ഷികദിനത്തില്‍ ആചാര്യ ജെ.ബി.കൃപലാനിക്കും മൗലാനാ അബ്ദുല്‍ കലാം ആസാദിനും പ്രധാനമന്ത്രി ആദരാഞ്ജലിയര്‍പ്പിച്ചു

ജന്മവാര്‍ഷികദിനത്തില്‍ ആചാര്യ ജെ.ബി.കൃപലാനിക്കും മൗലാനാ അബ്ദുല്‍ കലാം ആസാദിനും പ്രധാനമന്ത്രി ശ്രീ. നരേന്ദ്ര മോദി ആദരാഞ്ജലിയര്‍പ്പിച്ചു. ‘ആചാര്യ ജെ.ബി.കൃപലാനിയെയും മൗലാനാ അബ്ദുല്‍ കലാം ആസാദിനെയും ഇരുവരുടെയും ജന്മവാര്‍ഷികദിനത്തില്‍ അനസ്മരിക്കുകയാണ്. ശ്രദ്ധേയമായ വ്യക്തിത്വം കാത്തുസൂക്ഷിച്ചിരുന്ന ഇരുവരും സ്വാതന്ത്ര്യസമരത്തില്‍ വഹിച്ച പങ്കുകൊണ്ടും പൊതുജനക്ഷേമം, സമത്വം, വിദ്യാഭ്യാസം, നീതി എന്നിവയ്ക്കു കല്‍പിച്ച പ്രാധാന്യംകൊണ്ടും അവിസ്മരണീയരായി തുടരും’, പ്രധാനമന്ത്രി പറഞ്ഞു.
പ്രധാനമന്ത്രി ലാന്‍സ് നായിക് ഹനുമന്തപ്പയെ ആശൂപത്രിയില്‍ സന്ദര്‍ശിച്ചു

സിയാച്ചിനില്‍ മഞ്ഞുപാളികള്‍ക്കിടയില്‍ നിന്ന് ആറാം ദിവസം രക്ഷിച്ച ലാന്‍സ് നായിക് ഹനുമന്തപ്പയെ പ്രധാനമന്ത്രി ശ്രീ. നരേന്ദ്ര മോദി ന്യൂഡല്‍ഹിയിലെ സൈനിക ആശൂപത്രിയില്‍ സന്ദര്‍ശിച്ചു. ഹനുമന്തപ്പയുടെ ആരോഗ്യനില സംബന്ധിച്ച് ഡോക്ടര്‍മാര്‍ പ്രധാനമന്ത്രിയെ ധരിപ്പിച്ചു. പത്ത് മിനിട്ടോളം അദ്ദേഹം സൈനികന്റെയടുത്തു ചെലവിട്ടു. ഹനുമന്തപ്പയെ ചികില്‍സിക്കുന്ന ഡോക്ടര്‍മാരെയും മറ്റ് മെഡിക്കല്‍ സ്റ്റാഫുകളെയും കണ്ട പ്രധാനമന്ത്രി ഹനുമന്തപ്പയുടെ ചികില്‍സയില്‍ ഒരു തരത്തിലുള്ള വീഴ്ചയും ഉണ്ടാകരുതെന്നും നിര്‍ദ്ദേശിച്ചു. ഹനുമന്തപ്പയുടെ അജയ്യമായ ഊര്‍ജ്ജത്തെയും അതിജീവന ശേഷിയേയും വിശേഷിപ്പിക്കാന്‍ വാക്കുകള്‍ മതിയാവില്ലെന്ന് ശ്രീ. നരേന്ദ്ര മോദി പറഞ്ഞു. ഹനുമന്തപ്പ വിശിഷ്ടമായ സൈനികനാണെന്ന് അദ്ദേഹം അഭിപ്രായപ്പെട്ടു. കരസേനാ മേധാവി ജനറല്‍ ദല്‍ബീര്‍ സിംഗും തദവസരത്തില്‍ സന്നിഹിതനായിരുന്നു.
ജന്മവാര്‍ഷികത്തില്‍ പ്രധാനമന്ത്രി ഗുരുദേവ് രവീന്ദ്രനാഥ് ടാഗോറിന് ആദരാഞ്ജലിയര്‍പ്പിച്ചു

ജന്മവാര്‍ഷികത്തില്‍ പ്രധാനമന്ത്രി ശ്രീ. നരേന്ദ്ര മോദി,ഗുരുദേവ് രവീന്ദ്രനാഥ് ടാഗോറി്‌ന് ആദരാഞ്ജലിയര്‍പ്പിച്ചു. ‘ജന്മവാര്‍ഷികത്തില്‍ ഞാന്‍ ഗുരുദേവ് ടാഗോറിനെ വണങ്ങുന്നു. ബഹുമുഖപ്രതിഭയായ അദ്ദേഹത്തിന്റെ ഉന്നതമായ ചിന്തകളും എഴുത്തും എന്നും പ്രചോദനമായി നിലകൊള്ളുന്നു.’, പ്രധാനമന്ത്രി പറഞ്ഞു.
പ്രധാനമന്ത്രി ഇന്ന് ലക്‌നൗ സന്ദര്‍ശിക്കും;  യോഗാ ദിന പരിപാടിയില്‍ നാളെ പങ്കെടുക്കും

പ്രധാനമന്ത്രി ശ്രീ. നരേന്ദ്ര മോദി ഇന്ന് വിവിധ പരിപാടികളില്‍ പങ്കെടുക്കുന്നതിനായി ലക്‌നൗ സന്ദര്‍ശിക്കും. നാളത്തെ യോഗാ ദിനം ഉള്‍പ്പെടെ വിവിധ പരിപാടികളില്‍ അദ്ദേഹം പങ്കെടുക്കും. പ്രധാനമന്ത്രി ഇന്ന് വൈകിട്ട് സി.എസ്.ഐ.ആര്‍. – സെന്‍ട്രല്‍ ഡ്രഗ് റിസര്‍ച്ച് ഇന്‍സ്റ്റിറ്റ്യൂട്ട് (സി.എസ്.ഐ.ആര്‍-സി.ഡി.ആര്‍.ഐ) സന്ദര്‍ശിക്കും. ഡോ. എ.പി.ജെ. അബ്ദുള്‍ കലാം സാങ്കേതിക സര്‍വ്വകലാശാലയുടെ ഒരു കെട്ടിടവും പ്രധാനമന്ത്രി ഉദ്ഘാടനം ചെയ്യും. 400 കെ.വി. ശേഷിയുള്ള ലക്‌നൗ- കാണ്‍പൂര്‍ ഡി./സി. പ്രസരണ ലൈന്‍ ലക്‌നൗവില്‍ പ്രധാനമന്ത്രി രാഷ്ട്രത്തിന് സമര്‍പ്പിക്കും. പ്രധാനമന്ത്രി ആവാസ് യോജനയ്ക്ക് കീഴിലെ ഗുണഭോക്താക്കള്‍ക്കുള്ള അനുമതിപത്രങ്ങളും പ്രധാനമന്ത്രി വിതരണം ചെയ്യും. മൂന്നാമത് അന്താരാഷ്ട്ര യോഗാ ദിനമായ നാളെ രാവിലെ ലക്‌നൗവിലെ റാംബായ് അംബേദ്ക്കര്‍ മൈതാനത്ത് നടക്കുന്ന യോഗാ ദിന പരിപാടിയിലും പ്രധാനമന്ത്രി പങ്ക്‌കൊള്ളും. പ്രധാനമന്ത്രിയുടെ ലക്‌നൗവിലെ എല്ലാ പരിപാടികളും നിങ്ങളുടെ മൊബൈല്‍ ഫോണുകളില്‍ http://nm4.in/dnldapp കാണാം.
നടന്‍ ടോം ആല്‍കെറിന്റെ നിര്യാണത്തില്‍ പ്രധാനമന്ത്രി അനുശോചിച്ചു

നടന്‍ ടോം ആല്‍കെറിന്റെ നിര്യാണത്തില്‍ പ്രധാനമന്ത്രി ശ്രീ.നരേന്ദ്ര മോദി അനുശോചിച്ചു. അദ്ദേഹം ചലച്ചിത്രലോകത്തിനും നാടകത്തിനും നല്‍കിയ സംഭാവനകള്‍ പ്രധാനമന്ത്രി അനുസ്മരിച്ചു. ടോം അല്‍കറിന്റെ ബന്ധുക്കളെയും ആരാധകരെയും പ്രധാനമന്ത്രി അനുശോചനങ്ങള്‍ അറിയിച്ചു.
ബാബു ജഗ്ജീവന്‍ റാമിനെ ജന്മവാര്‍ഷിക ദിനത്തില്‍ പ്രധാനമന്ത്രി അനുസ്മരിച്ചു

ബാബു ജഗ്ജീവന്‍ റാമിന് അദ്ദേഹത്തിന്റെ ജന്മവാര്‍ഷിക വേളയില്‍ പ്രധാനമന്ത്രി ശ്രീ. നരേന്ദ്ര മോദി പ്രണാമമര്‍പ്പിച്ചു. പ്രധാനമന്ത്രി പറഞ്ഞു, ‘പരിശ്രമശാലിയും സ്വപ്രയത്‌നത്തിലൂടെ ഉയര്‍ന്ന് വരികയും ചെയ്ത ബാബു ജഗ്ജീവന്‍ റാമിന്റെ സംഭാവനകള്‍ ഒരിക്കലും മറക്കാനാവില്ല. ഒരു സ്വാതന്ത്ര്യ സമരസേനാനിയും, പരിചയസമ്പന്നനായ ഭരണാധികാരിയുമെന്ന നിലയില്‍ കുറ്റമറ്റ സേവനമാണ് അദ്ദേഹം ഇന്ത്യയ്ക്ക് നല്‍കിയത്. ഒരു യഥാര്‍ത്ഥ ജനാധിപത്യവാദിയായിരുന്ന ബാബുജി സ്വേച്ഛാധിപത്യത്തിന് മുന്നില്‍ തലകുനിച്ചില്ല. അദ്ദേഹത്തിന്റെ ജയന്തിയില്‍ ഇന്ത്യ അദ്ദേഹത്തെ സ്മരിക്കുന്നു.’
ജാഗരണ്‍ ഫോറത്തില്‍ പ്രധാനമന്ത്രി പങ്കെടുത്തു

ജാഗരണ്‍ പ്രകാശന്‍ ലിമിറ്റഡ് സംഘടിപ്പിച്ച ജാഗരണ്‍ ഫോറത്തില്‍ പ്രധാനമന്ത്രി ശ്രീ നരേന്ദ്ര മോദി പങ്കെടുത്തു. ജനാധിപത്യത്തില്‍ ബോധവത്കരണത്തിനുള്ള പ്രാധാന്യത്തിനെ ചൂണ്ടിക്കാട്ടിക്കൊണ്ട് നിതാന്ത ജാഗ്രതയാണ് സ്വാതന്ത്ര്യത്തിന്റെ വിലയെന്ന് പ്രധാനമന്ത്രി പറഞ്ഞു. സജീവമായ ജനാധിപത്യത്തിന് ജനങ്ങളുടെ പങ്കാളിത്തം ആവശ്യമാണ്. ജനങ്ങളെ വിശ്വാസത്തിലെടുക്കാത്ത തരം നിയമങ്ങളാണ് സ്വാതന്ത്ര്യത്തിനു മുന്‍പ് നിലവിലുണ്ടായിരുന്നതെന്നും അതില്‍ മാറ്റം വരേണ്ടതുണ്ടെന്നും അദ്ദേഹം പറഞ്ഞു.
ബല്‍ബീര്‍ സിങ് സീനിയറിന്റെ നിര്യാണത്തില്‍ പ്രധാനമന്ത്രി അനുശോചിച്ചു

ഹോക്കി താരം പത്മശ്രീ ബല്‍ബീര്‍ സിങ് സീനിയറിന്റെ നിര്യാണത്തില്‍ പ്രധാനമന്ത്രി ശ്രീ. നരേന്ദ്ര മോദി അനുശോചിച്ചു. ‘അവിസ്മരണീയമായ കായിക പ്രകടനത്തിന്റെ പേരില്‍ പത്മശ്രീ ബല്‍ബീര്‍ സിങ് സീനിയര്‍ ജി ഓര്‍ക്കപ്പെടും. അദ്ദേഹം രാജ്യത്തിന് അഭിമാനവും പ്രശസ്തിയും നേടിത്തന്നു. മികച്ച ഹോക്കി താരമെന്നതിനപ്പുറം മികച്ച മാര്‍ഗദര്‍ശകന്‍ എന്ന നിലയിലും അദ്ദേഹം പേരെടുത്തു. അദ്ദേഹത്തിന്റെ നിര്യാണം ദുഃഖിപ്പിക്കുന്നു. അദ്ദേഹത്തിന്റെ കുടുംബാംഗങ്ങളെയും അഭ്യുദയ കാംക്ഷികളെയും അനുശോചനം അറിയിക്കുന്നു’, പ്രധാനമന്ത്രി പറഞ്ഞു.